Rapid vrea să uite cât mai repede coșmarul sezonului recent încheiat și și-a propus obiective mărețe în ediția viitoare a SuperLigii sub conducerea noului antrenor Neil Lennon. Giuleștenii se vor reuni pe data de 10 iunie, vor efectua un cantonament la Curtea de Argeș în perioada 12-19 iunie, după care vor juca un amical cu Gloria Buzău înaintea plecării în stagiul de pregătire din Slovenia.
Nici nu a început pregătirea noului sezon, că la Rapid e pe cale să ia naștere un nou scandal. Fanii giuleșteni sunt nemulțumiți de decizia conducerii de a le interzice accesul la primul amical din perioada de pregătire, care se va disputa la București pe 20 iunie în compania nou-promovatei Gloria Buzău.
„Am văzut că iar este un mic scandal… Nici nu a început sezonul și e un mic scandal pentru că jucați amicalul cu Buzău fără spectatori și s-au inflamat suporterii. E o greșeală de comunicare? Ați văzut, au început suporterii «Cum să nu vedem primul meci al echipei?»”, a vrut să afle Horia Ivanovici de la acționarul Victor Angelescu motivele care au stat în spatele unei asemenea decizii.
„Sincer, eu nu știam că s-au inflamat suporterii. Ce pot să spun? Nu cred că e prima oară, am mai jucat amicale cu porțile închise și în anii trecuți. Nu e ceva ieșit din comun.
Majoritatea amicalelor vor fi deschise publicului și nu văd o problemă atât de mare în asta. Am mai avut amicale fără suporteri și nu au fost probleme”, a răspuns Victor Angelescu la FANATIK SUPERLIGA, emisiune transmisă LIVE numai pe site-ul FANATIK.RO în fiecare luni, marți și vineri, de la ora 10:30.
„Suporterii au răbufnit. «Cum adică primul amical să fie cu porțile închise? Avem un nou antrenor, vrem și noi să vedem echipa». Adică lumea deja e nemulțumită apropos de Rapid”, continuă moderatorul FANATIK SUPERLIGA.
„Nu cred că va fi nemulțumită. Normal că unor suporteri nu le convine acest lucru, dar vor fi mulțumiți dacă echipa va merge bine. Sau vor fi nemulțumiți dacă echipa nu va merge bine în meciurile oficiale”, încearcă Victor Angelescu să explice de ce nu e cazul să izbucnească un conflict.
„Poate îl deschideți totuși, fiind vorba de primul meci… Dar nu vi se pare un capăt de țară că se joacă primul meci fără suporteri?”, e soluția pentru detensionarea situației oferită de Horia Ivanovici la FANATIK SUPERLIGA, emisiune disponibilă și în premieră pe canalul de YouTube Fanatik și pe pagina de Facebook Horia Ivanovici în fiecare luni, marți și vineri, de la ora 17:30.
„Da, vom vedea. Cum v-am spus, nu știam de această problemă. Dar nu mi se pare ceva atât de important. Însă înțeleg supărarea lor și o s-o luăm în calcul”, e promisiunea de final a lui Victor Angelescu.